Panevėžio herbas

Panevėžio herbas – pagrindinis Panevėžio miesto ir Panevėžio miesto savivaldybės heraldinis atributas. Pagal herbą yra patvirtinta ir vėliava.Simbolika. Panevezys.lt (tikrinta 2025-08-21).

 Aprašas 

Sidabriniame lauke raudoni vartai su trimis bokšteliais ir virš jų iškilusiu bokštu. Vartų durys, langai ir skydo papėdė juodi.

 Simbolika 

Panevėžys iki XVIII a. buvo medinis, nebuvo mūrinių pastatų, tad gynybinė siena su mūriniais vartais niekada Panevėžio nejuosė. Dėl to tikėtina, kad šis simbolis pabrėžia svarbų pavieto teismų ir administracinį centrą, turintį savivaldos teisę. Tai rodė krašto ir miesto teisėtos gynybos bei laisvės užtikrinimą.Ką vaizduoja Panevėžio herbas? 2016-02-16, Jp.lt (tikrinta 2025-08-21).

 Istorija 

Panevėžys herbo neturėjo iki pat XVIII a. pabaigos, kol negavo savivaldos teisių. 1791–1792 m. dauguma apskričių centrų, kurie anksčiau savivaldos teisių ir herbo neturėjo, jas įkūrė. Įkūrus Panevėžio savivaldą, 1801 m. miestui suteiktas pirmasis antspaudas, 1812 m. – antrasis, 1817 m. – trečiasis. Visuose trijuose antspauduose žemiau po Rusijos imperijos herbu, buvo pavaizduotas plytinis ar akmeninis pastatas su trimis bokštais, vėliau – mūriniai vartai su trimis bokšteliais (kuorais), už kurių matyti dar vienas galingas bokštas su rusiška P raide ant stogo – miesto pirmąja raide.Panevėžio miesto herbo istorija. Panevezys.lt (tikrinta 2025-08-21).

Po 1831 m. sukilimo senoji simbolika buvo pašalinta iš apskričių centrų antspaudų, juose įsigalėjo dvigalvis erelis. Naujasis Panevėžio apskrities herbas patvirtintas tik 1845 m., jo viršuje pavaizduotas sidabrinis obeliskas mėlyname lauke (kaip Kauno gubernijos herbe) ir pridėta ruda žagrė su plieniniu noragu sidabriniame lauke apačioje. Toks Panevėžio herbas išliko visą carmetį.Panevėžio herbo istorija. 2023-09-08, Bernardinai.lt (tikrinta 2025-08-21).

Sovietmečiu herbas buvo patvirtintas 1969 m. ir tais pačiais metais gavo LTSR heraldikos komisijos palaiminimą.Sugrįžęs miesto simbolis. 2021-03-08, Sekunde.lt (tikrinta 2025-08-21). Šio herbo autorius – Arvydas Každailis.

Dabartinį miesto herbą 1993 m. gegužės 11 d. dekretu Nr. 52 patvirtino prezidentas Algirdas Brazauskas. Etalono autorius – senesniojo herbo dailininkas Arvydas Každailis. Iki tol buvusį Panevėžio herbą, kuriame vaizduojami du sukryžiuoti linų pėdai ir arklas, buvo nuspręsta palikti po administracinių vienetų reformos atkuriamai Panevėžio apskričiai.Iš atsiminimų apie Panevėžio herbo pakeitimą. 2017-03-20, Pavb.lt (tikrinta 2025-08-21).

 Šaltiniai 

Herbas
Kategorija:1993 m. patvirtinti Lietuvos gyvenviečių herbai
Kategorija:Lietuvos gyvenviečių herbai pagal savivaldybes
Kategorija:Lietuvos miestų herbai
Kategorija:Lietuvos savivaldybių herbai